
A szegedi takácsmesterség virágzása és hanyatlása a Steindl Kövecs család száz évnyi történetében

A szegedi takácsmesterség virágzása és hanyatlása a Steindl Kövecs család száz évnyi történetében
   Ebben a dolgozatban egy német származású szegedi polgárcsaláddal fogunk foglalkozni. Első képviselőjük Steindl Ulrik volt, aki 1745-ben érkezett Szegedre. Mestersége szerint takács volt ezért élete a takács céhhel szorosan összefonódott. A takács mesterségről általánosságban, mint a textilipar egyik fontos ágazataként és szegedi vonatkozásaiban is értekezni fogunk. Ebben taglaljuk a céh felépítését, hierarchikus rendszerezettségét és szabályozottságát. Az inas és legényéveket is bemutatjuk, és a különböző céhbeli tisztségeket is megvizsgáljuk. Szólunk itt még a nevesebb takácsfamíliákról és a céhes hagyományokról, érdekes történésekről és a céh egyéb dolgairól, amelyek fennállása százharminc évében történtek (1743-1873-ig).
   A vonatkozó szakirodalom mellett, amely Bálint Sándor, Hilf László és mások munkáiból áll, nagyban merítettünk levéltári, múzeumi és digitalizált anyakönyvi dokumentumokból is, amilyenek az összeírások, a céhes iratok, a Tanácsi Jegyzőkönyvek vagy éppen az anyakönyvek voltak.
   Az utolsó részben pedig részletes személy- és családleírásokat közlünk azokról a Kövecsekről, akik Ulriktól származnak és a takácsmesterséget apáról-fiúra hagyományozták. Ez összesen négy generációt jelentett, így a Kövecs család takács tagjainak élete a szegedi takács céh történetét szinte teljesen lefedte 1745-1870-ig. Ezekben a leírásokban szót ejtünk a céhhel való szoros kapcsolatokról és az ott betöltött szerepükről és mindennapi életüknek meghatározó pontjairól.




